Midt- og Vestjyllands Politi har flere patruljevogne ude og lede efter bevæbnede røvere ved Hundborg i Thy.

Midt- og Vestjyllands Politi er netop nu på jagt efter to mænd, der tidligt fredag morgen har begået væbnet røveri mod Sparekassen Thy i Hundborg. Røveriet skete før åbningstid, hvor to røvere ventede på, at personalet skulle møde. Da de ansatte kom, blev de sprayet i ansigtet af røverne og truet med en pistol, skriver TV MidtVest. I alt fire ansatte mødte til denne velkomst og blev siden låst inde på toilettet som en slags gidsler, oplyser Midt- og Vestjyllands Politi. Herefter flygtede de to engelsktalende mænd. Det vides ikke, hvor meget de fik med som bytte. Politiet leder efter gerningsmændene og er ved at skaffe overvågningsbilleder, der kan hjælpe med et signalement. Vagtchefen opfordrer til, at folk, der skulle have oplysninger i sagen eller set noget mistænkeligt ved Sparekassen Thy på Vorupørvej i Hundborg, straks kontakter politiet på telefon 114